Justin Timberlake

Varajane elu

Timberlake sündis Memphises Tennessee osariigis Ameerika Ühendriikides. Tema vanemad on Lynn Harless (neiupõlvenimega Bomar) ja Randall Timberlake. Tema esivanemad olid inglased ja indiaanlased. Tema isapoolne vanaisa Charles L. Timberlake, Bobbye Joice'i abikaasa, oli baptistliku kiriku õpetaja. Seega kasvas Timberlake üles baptistlikus usus. Ta peab end rohkem spirituaalseks kui usklikuks, kuid siiski kristlaseks. Tema vanemad lahutasid umbes 1985. aastal ja mõlemad on uuesti abiellunud. Tema ema, kes juhatab meelelahutusettevõtet Just-In Time Entertainment, abiellus pankur Paul Harlessiga. Tema isal on oma uuest abielust Lisaga kaks last – Jonathan (sündinud 1993) ja Stephen (sündinud 1998). Timberlake'i poolõde Laura Chwienseni suri kohe pärast sündi 1997. aastal. Seda on mainitud ka Timberlake'i loomingus lauluna "My Angel in Heaven". Timberlake kasvas üles Millingtonis, mis on väike linn Memphisest põhjas. Tema esimesed püüdlused alustada muusikakarjääri said teoks, kui ta osales telesaates "Star Search" Timberlake Randalli nime all.
1993. aastal võeti ta telesarja "The Mickey Mouse Club". Seal tutvus ta tulevase tüdruksõbra ja superstaari Britney Spearsi, tulevase turneekaaslase Christina Aguilera ja bändikaaslase JC Chaseziga. Kui telesari 1995. aastal lõppes, kutsus Timberlake Chasezi bändi, mida organiseeris poistebändi mänedžer Lou Pearlman. Grupp saavutas tuntuse nime ★NSYNC all. Timberlake'i filmidebüüt oli 1999. aasta filmis "Model Behavior", kus ta mängis Jason Sharpe'i nimelist väljamõeldud kuulsust, kes teadmatult armub kohalikku ettekandjasse. "Model Behaviour" oli tehtud televisioonis esitamiseks, eelkõige telekanalis Disney Channel.

2002–2004. "Justified" ja "Super Bowl"

2002. aasta augustis pärast kuudepikkust albumi salvestamist esines Timberlake MTV muusikavideote auhinnagalal, kus ta esitas oma esimese singli "Like I Love You". Laul saavutas edetabelis "Billboard Hot 100" 11. koha. Sellele järgnes debüütalbumi "Justified" väljaandmine 5. novembril 2002. Albumit osteti vähem kui eelmisi 'N Synci albumeid. See saavutas teise koha edetabeli "Billboard 200" albumite edetabelis, seda osteti väljaandmise nädalal 439 000 eksemplari. Kokkuvõttes osteti seda albumit 3 miljonit eksemplari USAs ja üle 7 miljoni eksemplari maailmas. Album võeti positiivselt vastu tänu suurele RnB mõjule, mille olid albumile andnud hiphopmuusika produtsendid The Neptunes ja Timbaland. Albumilt tuli mitu hitti, sh "Cry Me a River" ja "Rock Your Body".
Timberlake aitas oma albumi edule kaasa turneega "Justified/Stripper Tour" koos Christina Aguileraga 2003. aasta suvel. Aasta lõpus salvestas Timberlake laulu "I'm Lovin' It". Seda on kasutatud McDonaldsi poolt nende "I'm Lovin' It" kampaanias. Tehing tõi Timberlake'ile sisse umbes 8 miljonit USA dollarit.
2004. aasta veebruaris, Ameerika jalgpalli mängu vaheajal, esines Timberlake koos Janet Jacksoniga rohkem kui 140 miljoni televaataja ees. Esinemise lõpus tiris Timberlake Jacksonilt seljast musta kostüümi. Osa kostüümist eraldus ja Jacksoni rind oli hetkeks katmata. Timberlake palus hiljem selle intsidendi pärast vabandust, öeldes: "Mul on kahju, kui kedagi pahandas garderoobi kasutushäire, mis toimus vaheaja esinemisel Super Bowlil...". Fraas "garderoobi kasutushäire" on sellest ajast meediaringkondades kasutusel ja on sisenenud popkultuuri.
Selle vahejuhtumi tõttu ei lubatud Timberlake'il ja Jacksonil osaleda 2004. aasta Grammy auhindade jagamisel, kui nad ei ole nõus vabandust paluma selle ürituse teleülekandes. Timberlake palus vabandust, kui võttis sel õhtul vastu kaks oma esimest Grammyt.

2004–2006. Koostöö ja näitlemine

Pärast Super Bowlil juhtunut jättis Timberlake oma muusikakarjääri seisma, et näidelda filmides. Oma esimeses filmis oli ta ajakirjanik märulifilmis "Edison Force", mida filmiti 2004. aastal ja anti välja otsevideona 18. juunil 2006. Ta ilmus ekraanile ka sellistes filmides nagu "Alpha Dog", "Black Snake Moan", "Richard Kelly's Southland Tales" ja andis hääle King Arthurile joonisfilmis "Shrek the Third". Ta on mänginud ka Elton Johni muusikavideos "This Train Don't Stop There Anymore" noore Elton Johnina.
Ta jätkas muusika salvestamist teiste artistidega. Jätkas koostööd Black Eyed Peasiga salvestades lisaks eelnevale laulule "Where Is the Love?" ka lugu "My Style", mis lisandus ka Black Eyed Peasi albumile "Monkey Business". Lisaks salvestati Nelly Furtadoga laul "Work It", mida remiksiti ja lisati Nelly 2003. aasta albumile. Kui Timberlake salvestas koos Snoop Doggiga 2005. aastal singlit "Signs", siis avastas ta oma kurgu halva seisundi, mille tagajärjeks oli ka operatsioon. Pärast operatsiooni soovitati tal vähemalt paar kuud mitte laulda ega kõvasti rääkida. 2005. aasta suvel moodustas Timberlake oma plaadifirma JayTee Records.

2006–2008. "FutureSex/LoveSounds"

Timberlake naasis muusikasse Nelly Furtado ja Timbalandi singli "Promiscuos" muusikavideos. Ta andis välja oma teise sooloalbumi "Future Sex/LoveSounds" 12. septembril 2006. Album debüteeris esikohal Billboardi edetabelis, müües esimese nädalaga 684 000 eksemplari. See oli suurima ettetellimiste arvuga album iTunes'is ning lõi üle Coldplay suurima digitaalse albumi ühe nädala müügirekordi. Albumi produtsendid olid Timbaland, Danja, will.i.am, Rick Rubin ja Timberlake ise. Stuudio esindaja kirjeldas, et albumis on "kõik seksikusest" ja eesmärk anda "täiskasvanu tunde".
Albumi esisingli "Sexyback" esitas Timberlake 2006. aasta MTV muusikavideote auhinnagala avamisel ja pääses esikohale edetabelis "Billboard Hot 100", kus püsis järjest seitse nädalat. "My Love", albumi teine singel, oli produtseeritud Timbalandi poolt ja singlis tegi kaasa räppar T.I. Album saavutas edetabelis "Billboard Hot 100" esikoha. Kolmas singel oli "What Goes Around.../...Comes Around Interlude". 2006. aasta oktoobris teatas Timberlake, et keskendub rohkem oma muusikalisele karjäärile kui filmirollidele, öeldes, et lahkumine muusikamaailmast oleks rumal tegu. Ta oli erikülaline 2006. aasta Victoria's Secret moesõul, kus ta laulis laulu "Sexyback". 2007. aasta jaanuaris läks Timberlake turneele "FutureSex/LoveShow". "Summer Love/Set the Moon Prelude" oli neljas album USAs, järgmine singel Suurbritannias oli "LoveStoned/I Think She Knows Interlude". Laul "Give It to Me", mis on Timbalandi singel, kus Timberlake ja Nelly Furtado olid külalised, jõudis edetabelis "Billboard Hot 100" esikohale.
2007. aasta aprillis nähti Timberlake'i sisenemas Londoni stuudiosse koos Madonnaga. See kinnitas kuulujutte, et nad on alustanud koostööd. Timberlake teatas, et nad tegid koos viis-kuus päris head lugu, millest mõni oli lõpetatud ja mõni mitte. Ta lisas, et popstaarid naasevad stuudiosse juulis, et lõpetada pooleli jäänu. Uus singel, mille produtseerisid Timbaland, Madonna ja Timberlake oli "4 Minutes".
2007. aasta augustis müüdi täiesti välja kaks Timberlake'i kontserti Torontos ja hiljem esines kahel väljamüüdud kontserdil Winnipegis.
2008. aasta veebruaris anti Timberlake'ile kaks Grammy auhinda. 50. Grammy auhinnatseremoonial sai Timberlake parima popmuusika esituse auhinna laulu "What Goes Around...Comes Around" eest ja tantsumuusika auhinna loo "LoveStoned/I Think She Knows" eest.

2008

Pärast Austraalia-Aasia ja Lähis-Ida turneed 2007. aasta novembris jätkas Timberlake filmikarjääri. Projektid on teostamisel 2008. aasta alguses Mike Myersi komöödias "The Love Guru" ja Mike Meredithi draamas "The Open Road". 2008. aasta märtsis teatati, et temast saab juhtiv produtsent Peruu hittkomöödia kohandamisel Ameerika versiooniks "My Problem with Women" kanalile NBC.

Muu töö

Timberlake'il on USAs mitu restorani. 2005. aastal lõi ta koos oma lapsepõlve sõbra Trace Ayalaga rõivabrändi William Rast.
2002. aasta lõpus oli Timberlake esimene kuulsus, kes osales saates "Punk'd". See on "varjatud kaamera" tüüpi saade, mis on koostatud Ashton Kutcheri poolt, et tüssata kuulsusi. Ta on ainus kuulsus, kes on selles saates välja astunud kaks korda. 2006. aastal oli Timberlake õhtujuht MTV Muusikaauhindade jagamise üritusel. 2006. aasta detsembris oli ta õhtujuht ka Saturday Night Live'il, olles nii õhtujuht kui ka muusikaline külaline teist korda.
2007. aastal tegi Timberlake kaasa 50 Centi kolmandal albumil "Curtis". Timberlake, koos Timbalandiga, salvestasid singli "Ayo Technology", mis oli albumi neljas singel. Lisaks koostööd Lil Wayne'iga tema albumil "Tha Carter III" koos Nelly Furtado ja Timbalandiga.
2007. aasta novembris teatas PGA Tour, et Timberlake hakkab juhtima Las Vegase golfiturniiri 2008. aastal. Timberlake mängis päev varem kuulsuste turniiril ja juhib heategevuskontserti turniiri nädalal.
23. märtsil 2008 annetas Timberlake 100 000 dollarit Memphise roki ja souli muuseumile ning 100 000 dollarit Memphise muusikafondile.

Isiklik elu

Timberlake'il oli kaks varajast teismelisearmastust, kõigepealt kooliaegne kallim ja hiljem edasipüüdlik poplaulja Veronica Finn. Mõlemad suhted lõppesid õnnetult. Timberlake astus tõisemasse suhtesse poplaulja Britney Spearsiga, kellega koos nad töötasid New Mickey Mouse Clubis. Suhe lõppes 2002. aasta märtsis. Ajakirjandus spekuleeris Spearsi truudusetuse üle koreograafi Wade Robsoniga, kes oli Spearsi ja Timberlake'i ühine sõber. Lynn Harless, kes on Timberlake'i ema, ütleb et lahkuminek tõi kaasa tema jaoks suure mure, aga hiljem rääkis ta Spearsist hästi, öeldes: "Britney kasvas üles minu elutoas. Ma siiani armastan teda surmani." Justin Timberlake ja Britney Spears olid koos 10 või 11 aastat ja alates esimesest päevast on nende vahel olnud midagi erilist. Timberlake on öelnud: "Ta on armas tüdruk. Ma lihtsalt vihkan seda, mida ta praegu läbi elab." Lahkuminek mõjutas ka Timberlake'i hiti "Cry Me A River" sõnu. See oli üks populaarseimaid singleid albumilt "Justified".
Timberlake on hiljem käinud kohtamas näitleja-tantsija Jenna Dewan'i ja näitleja-laulja Alyssa Milano'ga. Timberlake'il oli suhe näitleja Cameron Diaziga alates Nickelodeoni Laste valiku auhindade galast 2003. aasta aprillis. Kuulujutte lahkuminekust oli regulaarselt, kuid kõik need lükati ümber. 16. detsembril 2006 "Saturday Night Live" episoodis tutvustas Diaz Timberlake'i kui õhtu muusikalist külalist ja hiljem paar läks lahku. Nad tegid sellekohase ühisavalduse 11. jaanuaril 2007.
2007. aasta jaanuaris sattus Timberlake näitleja Jessica Bieliga ühele pildile, kus nad sõitsid lumelauaga Utah' osariigis Park Citys. 12. mail 2007 avalikustati kuulujuttudele lisaks romantilised pildid Timberlake'i ja Bieli kohtamistest. Paar abiellus 19. oktoobril Itaalias. Filmis "Seksisemud" tutvus ta Mila Kunisega, pärast seda hakkasid levima jutud, et ta petab Jessicat Milaga, kuid Timberake lükkas need jutud ümber. Timberlake sai seksikaima mehe tiitli ajakirjadelt Teen People ja Cosmopolitan. Timberlake'il ja Bielil sündis 2015. aasta aprillis poeg Silas.